iMOS – Informiranje mladih Osijeka 2026. : Informiraj se, poveži se i pokreni promjenu!


Od 28. listopada do 3. studenoga 2026. Info centar za mlade Osijek poziva mlade na sudjelovanje u programu iMOS – Informiranje mladih Osijeka 2026.!
Program je posvećen informiranju, povezivanju i osnaživanju mladih, a donosi niz edukativnih, interaktivnih i zabavnih aktivnosti usmjerenih na osobni razvoj, zapošljavanje, međunarodne prilike, aktivno sudjelovanje u zajednici, održivi razvoj i ljudska prava.
Kroz radionice, razgovore i interaktivne izazove mladi će imati priliku steći nova znanja, razmijeniti iskustva, razvijati svoje vještine i upoznati mogućnosti koje im se nude. Bez obzira na to zanima li vas zaposlenje, međunarodna iskustva, društveni angažman ili aktualne teme koje oblikuju našu svakodnevicu, u programu iMOS 2026.  možete pronaći nešto za sebe!


Program aktivnosti
 

1. Smijem li reći baš sve? Sloboda govora, govor mržnje i granice tolerancije

Kada: srijeda, 28. listopada 2026., od 13:00 do 14:30 sati
Gdje: Info centar za mlade Osijek
Imamo li pravo reći baš sve što mislimo? Gdje završava sloboda govora, a počinje govor mržnje? I kako razlikovati izražavanje vlastitog mišljenja od komunikacije koja vrijeđa, diskriminira ili potiče netrpeljivost? Poseban naglasak bit će na komunikaciji na društvenim mrežama, prepoznavanju stereotipa i predrasuda te razvijanju empatije i tolerancije prema različitostima.
U sklopu radionice mladima će biti predstavljena mobilna igrica Hate Out – interaktivni online kreativni alat za prepoznavanje govora mržnje na internetu. Kroz iskustvo igranja sudionici će imati priliku na zanimljiv i njima blizak način promišljati o različitim oblicima online komunikacije, prepoznavati problematične sadržaje i razvijati svijest o važnosti odgovornog ponašanja u digitalnom prostoru. Na ovom predavanju mladi će imati priliku upoznati razliku između slobode govora, uvredljivog izražavanja i govora mržnje te razgovarati o tome kako riječi mogu utjecati na pojedince, skupine i zajednicu. 


2. Razgovori koji pomažu – Prostor za podršku i razmjenu iskustava

 
Kada: srijeda, 28. listopada 2026., od 17:00 do 18:30 sati
Gdje: Info centar za mlade Osijek

Škola, fakultet, odnosi, očekivanja, budućnost, pritisak da sve držiš pod kontrolom… Puno je toga što nam se vrti po glavi, a ne znamo uvijek s kim o tome razgovarati. Ponekad nam treba savjet, ponekad samo da nas netko sasluša, a ponekad ni sami ne znamo što nam treba.
Upravo zato psihobrbljaonice „Razgovori koji pomažu” nastavljaju s radom.
Susrete će ponovno voditi Mihaela Korman, psihologinja i psihoterapeutkinja, uz koju ćeš imati priliku razgovarati o temama koje su ti važne, čuti kako se drugi mladi nose sa sličnim situacijama i pronaći neke nove načine za suočavanje sa svakodnevnim izazovima.
Psihobrbljaonice su više od običnog razgovora. Ovo je prilika za grupnu podršku koju vodi stručna osoba, u okruženju u kojem možeš slobodno postavljati pitanja, podijeliti svoje iskustvo koliko želiš i čuti perspektive drugih mladih.
Ne moraš imati spremnu temu, poseban razlog ni odgovore na sva pitanja. Dovoljno je da želiš odvojiti malo vremena za sebe i vidjeti može li ti ovakav oblik podrške koristiti.


3. Otključaj Europu – Erasmus+ i volontiranje (druženje i kviz)

Kada: četvrtak, 29. listopada 2026., od 13:00 do 15:00 sati
Gdje: Info centar za mlade Osijek
Želiš li upoznati mlade iz drugih zemalja, putovati, razvijati svoje vještine i steći iskustva koja će ti koristiti u budućnosti? Europa nudi brojne mogućnosti za učenje, međunarodnu suradnju, neformalno obrazovanje i volontiranje – a ova aktivnost pomoći će ti da ih bolje upoznaš!
Na aktivnosti „Otključaj Europu” mladi će se upoznati s programom Erasmus+ i mogućnostima sudjelovanja u međunarodnim razmjenama mladih, edukativnim projektima i drugim oblicima mobilnosti poput volontiranja. Saznat će kako iskustva izvan učionice mogu pridonijeti razvoju komunikacijskih, jezičnih i interkulturalnih vještina, samostalnosti i samopouzdanja.
Dio aktivnosti posvećen je volontiranju kao prilici za upoznavanje novih ljudi, stjecanje praktičnih iskustava, razvoj osobnih kompetencija i doprinos zajednici. Volontiranje može biti prvi korak prema otkrivanju vlastitih interesa, isprobavanju novih uloga i aktivnijem uključivanju u društvo.
Saznaj gdje pronaći informacije o dostupnim prilikama, kako se pripremiti za sudjelovanje i na koji način međunarodna iskustva mogu obogatiti tvoj osobni i profesionalni razvoj.
Otključaj vrata novih mogućnosti – možda je upravo ovo tvoj prvi korak prema nezaboravnom iskustvu!

4. Kako pronaći posao? – Prvi koraci prema zaposlenju

Kada: četvrtak, 29. listopada 2026., od 17:00 do 18:30 sati
Gdje: Info centar za mlade Osijek
Svi smo bili tamo; tražiš posao, šalješ životopise, čekaš  odgovor koji nikad ne stiže.Na ovoj predavanju razgovaramo o životopisu koji neće završiti  u digitalnom košu, o tomu kako preživjeti razgovor za posao bez hladnog znoja i kako izgraditi osobni brend koji se pamti.Pridruži se i otkrij da potraga za poslom ne mora biti  drama, nego dobra prilika da pokažeš tko si i što znaš!
Predavačica: Sara Delač Marković, psihologinja zaposlena u odjelu za ljudske resurse

5. Escape game na temu održivog razvoja – Učenje kroz igru i izazove
Kada: utorak, 3. studenoga 2026., od 12:00 do 14:00 sati
Gdje: Info centar za mlade Osijek
Možeš li riješiti zagonetke, povezati tragove i pronaći rješenja dok istovremeno otkrivaš zašto je održivi razvoj važan za našu budućnost? Pridruži nam se na interaktivnom escape game-u koji spaja timski rad, logičko razmišljanje i učenje o održivosti!
Kroz niz izazova i zadataka sudionici će istraživati teme povezane sa zaštitom okoliša, odgovornim korištenjem prirodnih resursa i održivim životnim navikama. Rješavanjem zagonetki i suradnjom s drugim sudionicima imat će priliku promišljati o svakodnevnim izborima i njihovom utjecaju na okoliš i zajednicu


Prijavi se za jednu ili više aktivnosti putem online prijavnice koja se nalazi ovdje.

 

